‘‘आपको किसी पर सन्‍देह हैं?’’ पुलिस अधिकारी ने पूछा। ‘‘मेरी किसी से कोई व्‍यक्‍तिगत शत्रुता नहीं है। व्‍यावसायिक प्रतिद्वन्‍द्विता की बात कह नहीं सकता’’ समीर सोच में पड़ गया। ‘‘अपनी पत्‍नी की एक फोटो दे दीजिये।’’ समीर ने मेज पर किताबों के नीचे दबी परी की फोटो निकाल कर उन्‍हें सौंप दी। तेजवीर सिंह कुछ पलों के लिए सम्‍मोहित से हो उठे। कैसा अलौकिक सौन्‍दर्य था। सिर झटककर उन्‍होंने स्‍वयं को संयत करने का प्रयास किया। कोई सूत्र पकड़ में नहीं आ रहा था। घर की हर वस्‍तु यथावत थी। छीनाझपटी या बल प्रयोग का कोई चिन्‍ह नहीं था।